FRAMLEGG TIL ÅRSMØTET I VESTLAND ARBEIDARPARTI:

**Framlegg:** Det bør snarast setjast i gang arbeid for å utgreia moglegheitene for kjernekraftverk i Noreg.

**Grunngjeving:** På kort sikt vil ikkje kjernekraft løysa underskotet på kraft, men me kan ikkje einsidig fokusera på tiltak som skaffar oss kraft raskt. Me treng meir kraft også frå 2035 og utover.

På 10-15 års sikt kan kjernekraft bli ein del av energimiksen vår. Utviklinga internasjonalt skjer fort, særleg innan utvikling av små, modulære reaktorar. Dette er ei utvikling Noreg bør vera med på. Denne typen moderne kjernekraftverk er sikre, har nesten ikkje klimagassutslepp, og har minimalt med avfallsproblematikk. Dei krev også minimalt med plass og naturinngrep, og vil såleis ikkje skapa arealkonfliktar, slik t.d. vindkraft og vasskraftutbygging gjer.

**Framlegg:** Det bør setjast av midlar til utgreiing av eit høgfartsbanenett for tog i Noreg.

**Grunngjeving:** Noreg har tre innanriksruter med fly som er blant dei 20 mest trafikkerte flystrekningane i Europa. Ein hovudgrunn til det er at me ikkje har eit jarnbanealternativ som kan konkurrera med tanke på rask transport. Både Oslo-Bergen, Oslo-Stavanger og Oslo-Trondheim vil kunne vera akuelle for lyntog med reisetid på 2,5-3 timar.

Høgfartsbane vil kunne redusera behovet for flytrafikk vesentleg, og i tillegg redusera behovet for utvidingar av eksisterande flyplassar. Med ny teknologi i betongproduksjon vil også CO2-avtrykket ved bygging av slik bane verta vesentleg redusert. Det er på høg tid at dette får ei ny, grundig utgreiing.